Sveta Ana, Loška dolina – Skoraj 300 ljudi se je 13. januarja pri Sveti Ani nad Ložem poklonilo spominu na borce 1. in 3. čete Notranjskega odreda, ki so jih tega dne leta 1945 tam obkolili in postrelili domobranci.

Izčrpani in premrzli borci so po napornem pohodu 13. januarja po hišah pri Sveti Ani odšli k počitku, a so jih zaradi izdaje kmalu obkolili domobranci. Postrelili so 16 partizanov in domačina Janeza Žnidaršiča, 15 pa so jih zajeli v ujetništvo. Krajevna organizacija ZB za vrednote NOB Loška dolina vsako leto pripravi slovesnost, na kateri se poklonijo spominu na ubite. Tudi letos so se je udeležili člani številnih borčevskih organizacij iz različnih koncev Slovenije ter Italije in Hrvaške in drugi. Slavnostni govornik je bil zgodovinar Martin Premk, član predsedstva ZZB Slovenije, zbrane pa sta pozdravila župan občine Loška dolina Janez Komidar in predsednik krajevne organizacije Ivan Plos. V kulturnem programu so nastopili pevke ženskega zbora Društva upokojencev loška dolina, učenci Osnovne šole heroja Janeza Hribarja Stari trg pri Ložu, domačin pesnik Tone Šepec, harmonikar Klemen žagar in Rafael Zorko iz Pivke. pet